પરમાર્થ એટલો સરળ હોવા છતાં લોકોને અતિશય કઠણ કેમ લાગે છે તેનો વિચાર કરતાં દક્ષિણના એક મહાત્માએ શોધી કાઢ્યું કે લોકોની શ્રદ્ધા જ એવી થઈ ગઈ છે કે પરમાત્મ પ્રાપ્તિ અતિશય અઘરી છે. અનેક જન્મે જ થાય. આવી અવળી શ્રદ્ધા છે તો પછી એક જન્મમાં ક્યાંથી થાય ? લોકોની આવી અવળી માન્યતા જ મુશ્કેલી ઊભી કરે છે. यदि शी भावना यस्य सिद्धिभर्वति तादशी । આપણો તો આવતો જન્મ નિશ્ચિત છે એમ માની લઈને જ તેને માટે ભાથું તૈયાર કરીએ છીએ. આ જ જન્મમાં મુક્તિ મળી શકે એ સત્ય આપણી બુદ્ધિમાં બેસતું જ નથી. સાચી વાત એ છે કે આ જન્મે જ મુક્તિ પ્રાપ્ત કરવા માટે ભગવાને આપણને આ માનવ દેહ આપ્યો છે. આ સત્ય જો મનુષ્યને બરાબર ગળે ઊતરે અને આ સત્યને અનુકૂળ એવી શ્રદ્ધા બંધાય તો જરૂર આ જન્મે જ મુક્તિ મળી શકે, એમાં કોઈ શંકાને સ્થાન નથી.